АҞӘА, жәабран 4 – Sputnik, Бадраҟ Аҩӡба. Очамчыра инхоз аӡӷаб хәыҷы дызӷьычыз Инал Гамахариа 200 нызқь мааҭ лыхә ыҵихыр иҭахын. Абри иҳәеит иара иҿахәы аниҿырхуаз.
Авидео аҿы иҭыху аҿахәҿыхраҟны иара иҿы иқәшаҳаҭхеит аԥарақәа шиҭахыз џьара дықәҵны дцаразы, аха дцар ахьиҭахыз атәы имҳәеит.
"Еилыскаауеит ацәгьоура ӷәӷәа шыҟасҵаз", - ҳәа иҳәеит иара.
Иӡыз аӡӷаб лыԥшаара иаҿын Очамчыра, Тҟәарчал, Гал араионқәа ирыҵаркуа амилициа аҟәшақәа русзуҩцәа, акинологиатә маҵзура аусзуҩцәа, СОБР аҟәша.
Аԥшааратә операциа напхгара хаҭала иазиуан аҩнуҵҟатәи аусқәа рминистр Дмитри Дбар.